આ અંગે મળતી માહિતી અનુસાર સુરત જિલ્લાના બારડોલી તાલુકાનાં કડોદ ગામે શેલોડ ફળિયામાં સબીર વજીર મલેક (58) નાઓના ઘરની સામેજ તેનો ભાણેજ ઈરફાન ઈદરીશ સૈયદ (25) રહે છે ઇરફાને સબીરભાઈના ઘરની બાજુમાં સબિરભાઇની માલીકીની જગ્યામાં બકરા બાંધવા માટે લાકડાના ખૂટ માર્યા હતા જે બાબતે સબીરભાઈએ વિરોધ કરતાં ઈરફાન એકદમ ઉશ્કેરાઈ ગયો હતો અને અપશબ્દો બોલી સબીરભાઈને માર મારવાની ધમકી આપ્યા બાદ તેના માથાના ભાગે લાકડાનો ફટકો જોરથી મારી દેતા સબીરભાઈ લોહીલુહાણ હાલતમાં ઘટના સ્થળે ઢળી પડ્યા હતા. જેથી તેને પ્રાથમિક સારવાર માટે બારડોલીની સરદાર હોસ્પીટલમાં ખસેડવામાં આવ્યા હતા. જ્યાં તેની હાલત નાજુક જણાતા તેને વધુ સારવાર માટે સુરતની એક ખાનગી હોસ્પીટલમાં લઈ જવામાં આવ્યા હતા. જ્યાં તબીબે તેમની હાલતમાં સુધારો થાય તેમ ન હોય જણાવતા પરિવારજનો તેને ઘરે લઈ આવ્યા હતા. જ્યાં તેનું વેલતીનેતર કાઢી લેતા તેનું મોત નીપજયું હતું. બનાવ અંગે બારડોલી પોલીસ સ્ટેશનમાં મૃતકના પુત્ર અસ્ફાકે હત્યાનો ગુનો નોંધાવતાં પોલીસે ગુનો નોંધી વધુ તપાસ હાથ ધરી છે.